Det var et for skarpt sving, der var årsagen til, at et mindre Cessna-fly styrtede i Mariager Fjord den 25. april i år. Havarikommissionens rapport beskriver, at flyet foretog to forbiflyvninger over Mariager Fjord ud for Kongsdal. Ved den anden overflyvning svingede flyet for skarpt mod venstre, hvorefter flyet tabte højde. Dermed ramte den venstre vinge vandet i fjorden, og flyet styrtede i vandet. Piloten i flyet, Peter Byrialsen forklarede efter flystyrtet overfor TV2/Nord, at han var af den overbevisning, at det var is på flyets karburator, der var skyld i flystyrtet. Han slap heldigt fra flystyrtet med blot få skrammer på kroppen. Havarikommissionen er kommet frem til konklusionen på baggrund af vidneudsagn og undersøgelser af blandt andet en videofilm, som blev optaget, da flyet styrtede i fjorden.

Opsummering:
Havarikommissionens rapport om flystyrtet i Mariager Fjord ved Kongsdal i april 2011 fastslår, at flyet styrtede i fjorden på grund af et for skarpt sving.